Back to Black
Back to Black — ბრიტანელ მომღერალ ემი უაინჰაუსის რიგით მეორე და უკანასკნელი ალბომი. გამოვიდა 2006 წლის 27 ოქტომბერს. „Back to Black“ შეიცავს 60-იანი წლების სოულის, თანამედროვე რიტმ-ენდ-ბლუზისა და ფანკის ელემენტებს. სიმღერის ტექსტები ასახავს უაინჰაუსის დამოკიდებულებას სასმელთან და ნარკოტიკებთან. ფირფიტის მხარდასაჭერად გამოვიდა ხუთი წარმატებული სინგლი: „Rehab“, „You Know I'm No Good“, „Back to Black“, „Tears Dry on Their Own“ და „Love Is a Losing Game“. უაინჰაუსის მუსიკალურმა სტილმა და შესრულების მანერამ დადებითი შეფასებები მიიღო კრიტიკოსებისგან და გრემის 50-ე დაჯილდოებაზე ხუთ ნომინაციაში გაიმარჯვა. ემი უაინჰაუსი პირველი ბრიტანელი მომღერალი ქალია, რომელმაც შეძლო გრემის ერთ მუსიკალურ ცერემონიაზე 5 ჯილდოს აღება. გაიყიდა ოც მილიონზე მეტი ასლი მსოფლიო მასშტაბით, რამაც უდიდესი აღიარება მოუტანა მომღერალს. ჟურნალ „როლინგ სტოუნის“ გამოკითხვით „Back to Black“ ყველა დროის 500 საუკეთესო ალბომში მოხვდა.